**1+1 program**

## a lakossági/vállalkozói együttműködésben megvalósuló út- és járdaépítésekről, felújításokról

Szentendre épített környezetének fejlesztése, az út- és járdaépítések, a felújítások kiemelt fontosságúak a város, a vállalkozások és a lakóközösségek szempontjából. Ennek elősegítésére az önerős út- és járdaépítésekhez, felújításokhoz önkormányzati forrás igényelhető.

**Ugyanazon fejlesztési helyszínre egy pályázat nyújtható be.**

**Megkezdett beruházás nem támogatható.**

**Az önkormányzati tulajdonban lévő ingatlanokon létesülő beruházással nem keletkezik közös tulajdon.**

**A. Rendelkezésre álló forrás**

Az 1+1 program keretében rendelkezésre álló összeg

a) elsősorban lakóterületeken megvalósuló út- és járdafelújítás beruházásokra **(ide értve az út- vagy járda felújításhoz kapcsolódó közműkiváltást, vagy vízelvezetés kialakítást is)** 19.000.000 Ft.

b) elsősorban ipari területeken megvalósuló út- és járdafelújítás beruházásokra **(ide értve az út- vagy járda felújításhoz kapcsolódó közműkiváltást, vagy vízelvezetés kialakítást is)** 19.000.000 Ft.

Mindkét keret esetében lehetőség van vegyes, lakossági/vállalkozói önerővel megvalósuló beruházások megvalósítására.

**B. Igénylők köre**

Kérelmet nyújthat be minden szentendrei lakó- és utcaközösség, vállalkozás, aki egy adott belterületi útszakasz építése, felújítása céljából polgári jogi társaságot alakít, vagy önállóan tervezi a beruházás megvalósítását.

**C. A kérelem tartalma**

**Az együttműködésben érintett tevékenységek köre**

A**z önkormányzati költségviselés** igénybe vehető minden, Szentendrén lakossági/vállalkozói önerőből vagy ezek kombinációjában megvalósuló út- és járdaépítésre, felújításra.

**D. Pénzügyi feltételek**

**Költségviselés mértéke**

Az önkormányzati költségviselés mértéke a bruttó (ÁFA-s) bekerülési összeg maximum 50%-a.

A lakossági/vállalkozói költséghányad minimális mértékét (50%) minden építőközösségnek összességében vállalni kell. Az 50%-nál kevesebb hányadot vállaló közösségek az elbírálásból kiesnek, az ennél nagyobb mértékű lakossági önerőt pedig az elbírálásnál figyelembe vesszük.

*Az ”1+1 program”-ban résztvevő közösségek más kedvezményben nem részesülhetnek! ( A helyi építményadóból nem írható le beruházásuk).*

Az önkormányzat által biztosított összeg a **Fejlesztésre átadott pénzeszköz kifizetése** fejezetben foglalt feltételek teljesülése esetén illeti meg a kérelmet benyújtót.

**Fejlesztésre átadott pénzeszköz kifizetése**

A fejlesztésre átadott pénzeszköz kifizetésének feltételei:

1. *Út- és járdaépítési tervek költségei*

* a lakóközösség (polgári jogi társaság) és a tervező között megkötött érvényes szerződés másolata, mely szerződést és esetleges mellékleteit a szerződő felek kötelesek teljes egészében nyilvánossá tenni, legalább olyan módon, hogy az Önkormányzathoz megküldik a [www.szentendre.hu](http://www.szentendre.hu) honlapon történő legalább 1 éves időtartamra történő közzététel céljából
* az engedélyes tervek másolata,
* tervezői számla másolata
* önrész megfizetésének igazolása
* A polgári jogi társaság és a tervező közötti engedményezési megállapodás, melyben a polgári jogi társaság kijelenti, hogy a részére átadott fejlesztési pénzeszköz kifizetését a tervezőre engedményezi.

1. *Kivitelezés költségei*

* a lakóközösség (polgári jogi társaság) és a kivitelező között megkötött érvényes szerződés másolata, mely szerződést és esetleges mellékleteit a szerződő felek kötelesek teljes egészében nyilvánossá tenni, legalább olyan módon, hogy az Önkormányzathoz megküldik a [www.szentendre.hu](http://www.szentendre.hu) honlapon történő legalább 1 éves időtartamra történő közzététel céljából
* legalább a támogatás összegét elérő számla másolata
* önrész megfizetésének igazolása
* A polgári jogi társaság és a kivitelező közötti engedményezési megállapodás, melyben a polgári jogi társaság kijelenti, hogy a részére átadott fejlesztési pénzeszköz kifizetését a kivitelezőre engedményezi.

A pénzeszköz átadás az együttműködési megállapodás megkötését és a feltételek teljesülését követően kerül kiutalásra, a felhasználásról pedig az „1+1 program” résztvevője köteles elszámolást készíteni a beruházás építési naplójának lezárását követő 30 napon belül.

A tervezési és a kivitelezési költségekre biztosított fejlesztési pénzeszköz aránya együttesen nem haladhatja meg a teljes beruházási költségek 50%-át.

**E. Kiválasztási kritériumok**

A kérelmek elbírálása 2015. október 12-ig történik meg, jelen felhívásban közzétett jogosultsági és egyéb feltételek alapján, a keret erejéig.

Előnyben részesülnek azon pályázatok, melyeknél az önerő mértéke az 50%-ot meghaladja.

Előnyben részesülnek azon pályázatok, melyeknél a beruházás indokoltsága az adott közösség által bemutatott dokumentumok, tényadatok alapján a városi fejlesztésekhez szorosan illeszkedik és jelentős lakossági/vállalkozói igényt elégít ki.

**F. Kérelem benyújtása**

A kérelem kizárólag magyar nyelven, a dokumentumok csatolásával nyújtható be 2015. október 7. (szerda) 16.00 óráig.

Az adatlapok 1 eredeti példányban, minden más dokumentum 1 eredeti vagy hiteles másolati példányban nyújtandó be.

A kérelmet az ”1+1 program”-ban résztvevő képviselője a Városfejlesztési Iroda részére „1+1 program” megnevezéssel nyújthatja be zárt borítékban az alábbi címre:

Szentendre Város Önkormányzata

Városfejlesztési Iroda

Szentendre

Városház tér 3.

2000

A kérelem benyújtása történhet papír alapon a Szentendrei Közös Önkormányzati Hivatal iktatójában vagy elektronikus formában a [kosztek.gabi@szentendre.hu](mailto:kosztek.gabi@szentendre.hu) e –mail címre is.

**G Pályázati dokumentumok**

**1. Adatlap** mely tartalmazza a pályázó adatait, a kért pénzeszköz átadás összegét és a tervezett kivitelezési munkák megnevezését.

**2. Műszaki adatlap** mely tartalmazza a tervezett beruházás főbb műszaki tartalmát, paramétereit, a főmérnöki és közútkezelői jóváhagyást.

**2. Csatolmányok:**

* az ”1+1 program”-ban résztvevő polgári jogi társaság **hitelesített jegyzőkönyve (egyszemélyes résztvevő esetén nyilatkozata),** mely alátámasztja a pályázaton való részvételi szándékot illetve az alábbiakat: a szerződésből vagy a nyilatkozatokból egyértelműen kell kiderülni, hogy pontosan hányan, név szerint kik, és tagonként mekkora összeggel vesznek részt az együttműködésben, és kit bíztak meg a képviseletükkel, milyen jogi formában és mindezeket aláírásaik hitelesítik;
* tervező illetve kivitelező kiválasztásának igazolására legalább 3 árajánlat másolata az átláthatóság és ellenőrizhetőség érdekében;
* a pályázók azon nyilatkozatát vagy igazolásait, hogy a felújítással érintett útszakasszal szomszédos magántulajdonú ingatlanok birtokosait tájékoztatta a tervezett munkálatokról;
* műszaki tartalom, a mennyiségek egyértelmű meghatározásával;
* a szükséges műszaki tervek költségei a teljes bekerülési összegbe beszámíthatóak, figyelembevételéhez előzetes önkormányzati egyeztetés/ hozzájárulás szükséges, a közműépítések műszaki terveinek teljes költségét a pályázó(k)nak kell megelőlegezni;
* a pályázathoz lehetőség szerint kérünk csatolni: tervet, előzetes tervet, vagy vázrajzot.

**H. Egyéb feltételek**

1.

További felvilágosítás kérhető a +36 /20/ 943-8372 telefonszámon, valamint

[kosztek.gabi@szentendre.hu](mailto:kosztek.gabi@szentendre.hu) e-mail címen.